Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu Komitejai - Inkjesta Settorjali skond l-Art 17 tar-Regolament 1/2003 dwar assigurazzjoni lill-impriżi (Rapport Finali) {SEG(2007) 1231} /* KUMM/2007/0556 finali */





[pic] | KUMMISSJONI TAL-KOMUNITAJIET EWROPEJ | Brussel 25.9.2007 KUMM(2007) 556 finali KOMISIJAS PAZIŅOJUMS EIROPAS PARLAMENTAM, PADOMEI, EIROPAS EKONOMIKAS UN SOCIĀLO LIETU KOMITEJAI UN REĢIONU KOMITEJAI Inkjesta Settorjali skond l-Art 17 tar-Regolament 1/2003 dwar assigurazzjoni lill-impriżi (Rapport Finali) {SEG(2007) 1231} KOMISIJAS PAZIŅOJUMS EIROPAS PARLAMENTAM, PADOMEI, EIROPAS EKONOMIKAS UN SOCIĀLO LIETU KOMITEJAI UN REĢIONU KOMITEJAI Inkjesta Settorjali skond l-Art 17 tar-Regolament 1/2003 dwar assigurazzjoni lill-impriżi (Rapport Finali) 1. DAĦLA 1. Fit-13 ta’ Ġunju 2005 il-Kummissjoni ddeċidiet li tibda inkjesta settorjali dwar il-forniment ta’ prodotti u servizzi ta’ assigurazzjoni lill-impriżi fil-Komunità fuq il-bażi ta' l-Artikolu 17 tar-Regolament tal-Kunsill (KE) Nru 1/2003. Meta jiġu kkunsidrati l-indikazzjonijiet li l-kompetizzjoni f’dan is-settur fis-suq komuni tista’ tkun ristretta jew imfixkla, l-inkjesta settorjali kellha l-għan li tinvestiga aktar is-settur u l-prattiċi kkonċernati bil-ħsieb li finalment tidentifika kwalunkwe prattiċi restrittivi jew distorzjonijiet fil-kompetizzjoni li jistgħu jaqgħu fl-ambitu ta’ l-Artikoli 81 jew 82 tat-Trattat. L-assigurazzjoni ta' l-impriżi tinkludi, inter alia , il-kopertura tar-riskji fuq il-proprjetà u l-interruzzjonijiiet tal-kummerċ; it-trasport marittimu; il-vetturi bil-mutur; ir-responsabbiltà ġenerali, professjonali u ambjentali; l-inċidenti personali u r-riskji ta’ kreditu. 2. Dan id-dokument hu r-rapport finali dwar l-inkjesta settorjali ta’ l-assigurazzjoni għall-impriżi[1] u qed jinħareġ flimkien ma’ dokument ta’ ħidma komprensiv tas-servizzi tal-Kummissjoni li jiġbor fih is-sejbiet kollha (id-Dokument ta’ Ħidma). Ir-Rapport Temporanju li kien sar qabel u d-Dokument ta’ Ħidma fihom kunsiderazzjoni estensiva ta’ kif is-swieq ta’ l-assigurazzjoni huma organizzati fl-UE, inklużi numru sew ta’ riċerki oriġinali mill-Kummissjoni li saru waqt l-inkjesta. Fid-9 ta’ Frar 2007 sar smigħ pubbliku biex jiddiskuti s-sejbiet tar-Rapport Temporanju. Ir-rapport kien miftuħ għall-konsultazzjoni pubblika u ntlaqa’ b’ħafna attenzjoni mill-partijiet interessati fl-industrija. Kienu ppubblikati s-sottomissjonijiet kollha mhux kunfidenzjali fuq il-websajt tal-Kummissjoni. 3. Dan ir-Rapport Finali u d-Dokument ta’ Ħidma jiffokaw fuq numru ta’ kwistjonijiet u tħassib prinċipali. L-ommissjoni ta’ kwalunkwe kwistjoni f’dan ir-Rapport ma timplikax li l-Kummissjoni eskludiet minn qabel it-tħasssib possibbli f’oqsma oħra ta’ l-assigurazzjoni ta' l-impriżi. 4. L-assigurazzjoni hi ta’ importantaza vitali għan-negozji kbar u żgħar fl-Unjoni Ewropea. Il-kapaċità li tassigura riskju partikolari jista’ jgħin jew jeqred mudell partikolari ta’ kummerċ. Bosta mill-industriji importanti u emblematiċi tad-dinja, mill-avjazzjoni u t-tbaħħir sa żviluppi kbar ta’ proprjetà ma jistgħux jaħdmu mingħajr l-assigurazzjoni, u meta s-swieq ta’ l-assigurazzjoni ma jkollhomx il-kapaċità li jassiguraw ir-riskji dan ikollu effett qawwi fuq l-ekonomija kollha. L-assiguraturi ta’ l-UE kull sena jiġbru €375 biljun fi primjums mhux għall-ħajja[2]. L-assiguraturi Ewropej u r-rijassiguraturi huma attivi wkoll fi swieq internazzjonali, u huma investituri kbar fis-swieq tal-kapital. Fl-istess waqt, il-funzjoni ta’ din l-industrija b’mod prokompetittiv mhux biss hi kruċjali għall-industrija ta’ l-assigurazzjoni bħala tali, iżda għall-ekonomija b’mod ġenerali. Permezz ta’ dan ir-rapport, l-intenzjoni tal-Kummissjoni hi li tikkontribwixxi għal industrija Ewropea ta’ l-assigurazzjoni li tkun aktar kompetittiva, dinamika u li tagħmel profitt u li tkun tista’ tagħti sehemha kollu fl-ekonomija kif ukoll li turi l-potenzjal tagħha fl-Unjoni Ewropea tas-seklu wieħed u għoxrin. 5. Bl-eċċezzjoni ta’ klijenti u riskji kbar, is-swieq primarji ta’ l-assigurazzjoni għandhom tendenza li jkunu nazzjonali fl-ambitu, anke meta jkunu servuti primarjament minn gruppi ta’ assigurazzjoni multinazzjonali konsolidati. Dan hu minħabba diversi raġunijiet, li l-aktar importanti fosthom probabbilment hu l-fatt li l-kuntratti ta’ l-assigurazzjoni huma miktuba taħt, u soġġetti għal, kuntratt nazzjonali ġenerali kif ukoll liġi speċifika ta’ l-assigurazzjoni, u li jitqanqlu wkoll kwistjonijiet ta’ responsabbiltà taħt il-liġi nazzjonali li tista’ tvarja b’mod sostanzjali minn ġuriżdizzjoni għall-oħra. Barra minn hekk, hemm il-ħtieġa ta’ xi forma ta’ preżenza lokali, ħafna drabi għal distribuzzjoni u dejjem biex jitħallsu t-talbiet, u jistgħu jinqalgħu kwistjonijiet tal-lingwa. Għalhekk hu naturali li l-organizzazzjoni tas-suq tkun ikkaratterizzata bħala waħda multidomestika u f’ħafna każi tkun eskluża l-possibiltà ta’ kwalunkwe limitazzjoni kompetittiva mill-fornituri transkonfinali li mhux realment possibbli għalihom li jippenetraw fis-suq. Il-mod biex l-assiguraturi li jfittxu li jidħlu fi swieq ġodda jirnexxilhom jidħlu sallum, ġeneralment kien permezz ta’ akkwist ta’ kumpanija lokali li tkun saret sussidjarja jew (f’xi ftit każi) fergħa ta’ min jakkwistaha. Bħala konsegwenza s-swieq nazzjonali għandhom tendenza li jkunu pjuttost konċentrati, speċjalment fil-kategoriji l-kbar tar-riskju. 2. IS-SEJBIET IL-KBAR TA’ L-INKJESTA SETTORJALI FL-ASSIGURAZZJONI TA' L-IMPRIŻI 2.1. L-aspetti finanzjarji ta’ l-industrija 6. Il-Kummissjoni ġabret firxa ta’ data dwar il-ħidma finanzjarja ta’ l-assiguraturi. Ir-riżultati preliminari jissuġġerixxu li l-profittabbiltà fl-assigurazzjoni tal-kummerċ fil-livell ta’ l-UE-25 kien sostnut matul iż-żmien mill-maġġoranza ta’ l-Istati Membri, għalkemm b’varjazzjonijiet speċifiċi[3]. Madanakollu, l-industrija argumentat li minħabba ċ-ċiklu tan-negozju ta’ l-assigurazzjoni tkun meħtieġa perspettiva ta’ teminu itwal biex tkun evalwata bis-sħiħ il-profittabbiltà. Bosta mill-parteċipanti ta’ l-industrija sostnew ukoll li kien hemm numru ta’ nuqqasijiet oħra metodoloġi fl-istrateġija tal-Kummissjoni. Uħud minn din il-kritika kienu validi, u l-Kummissjoni rrevidiet din it-taqsima tad-Dokument ta' Ħidma biex ikunu kkunsidrati dawn ir-rimarki. Madanakollu, tibqa' ma tinbidilx l-istampa ġenerali pinġuta mir-rapport temporanju. 7. Il-profitti fuq l-assigurazzjoni jvarjaw b’mod sinifikanti kemm f'termini ta’ negozju u kemm fl-Istati Membri. Il-proporzjon tal-profitt ivarja b’fattur ta’ wieħed minn tlieta tul l-UE-25 għall-istess linja ta’ assigurazzjoni u tiżdied bid-doppju fl-istess pajjiż għal-linji differenti ta’ assigurazzjoni[4]. Waqt li wieħed jagħraf li r-riskju kopert mill-assigurazzjoni hu differenti fil-linji differenti, u għalhekk il-qligħ fuq il-kapital mitlub jista’ wkoll ikun differenti, jispikka ħafna l-kobor ta’ dawn id-diskrepanzi. Hemm ukoll varjazzjonijiet wiesa’ fid-dħul ta’ l-assiguraturi għal-linji ta’ prodotti speċifiċi fl-istess pajjiż. 8. Il-profitabbiltà ta’ l-assiguraturi tvarja b’mod sinifikanti fl-UE-25 skond jekk il-klijenti jkunux SMEs jew korporazzjonijiet kbar. F'xi ftit każi, ċerti Stati Membri jidhru li konsistentement jirreġistraw profitti mill-assigurazzjoni fis-settur ta' l-SMEs. Kien ġie ssuġġerit li f‘xi ċirkostanzi dan seta’ jkun marbut ma' kif tkun ir-remunerazzjoni ta’ l-intermedjarji mill-assiguraturi, bis-suġġerimenti jkunu li meta s-sensara jkollhom is-setgħa tas-suq, l-assiguraturi jistgħu joffru kummissjonijiet lis-senara sabiex jikkapparraw in-negozju. Madanakollu, dan għandu jkun ivverifikat fuq il-bażi ta’ każ b’każ. 9. L-analiżi li wettqet il-Kummissjoni probabbilment hi l-aktar sinifikanti meta tiġi biex tenfasizza l-frammentazzjoni tas-suq u l-ambitu għat-tfaddil minn integrazzjoni akbar. Hemm diversi fatturi li jifframmentaw is-swieq ta’ l-assigurazzjoni u li jmorru kontra kwalunkwe analiżi sempliċi. Abbli l-Kummissjoni tkun tixtieq li tagħrbel aktar dawn il-fatturi u tipproponi miżuri addizzjonali biex tinkorġġixxi aktar effiċjenza fis-suq fuq il-livell ta’ l-UE. 10. Il-Kummissjoni ġabret ukoll informazzjoni relatata mal-profittabbiltà tal-kumpaniji ta’ l-assigurazzjoni, għal raġunijiet ta’ metodoloġija iżda għadha mhux f’pożizzjoni biex tirrapporta dwar dan l-aspett ta' l-inkjesta. Dan bi ħsiebha tagħmlu permezz ta’ addendum għad-Dokument ta’ Ħidma. 2.2. L-armonizzazzjoni tat-termini u l-kundizzjonijiet fil-koassigurazzjoni u fir-rijassigurazzjoni 11. Kemm il-korijassigurazzjoni u l-koassigurazzjoni huma mekkaniżmi importanti li huma l-bażi ta’ l-industrija ta’ l-assigurazzjoni ta’ l-UE u ta’ l-assigurazzjoni ta’ riskji kbar. L-eżistenza tal-mekkaniżmi li jħallu lir-(ri)assiguraturi multipli kull wieħed jieħu sehem f’riskju partikolari tippermetti b'mod plawżibbli kapaċità u diversifikazzjoni tar-riskji akbar u twassal għal prezzijiet aktar baxxi u kundizzjonijiet aħjar għall-klijenti. Madanakollu, filwaqt li tagħraf dwan il-benefiċċji, il-Kummissjoni sabet prova li jeżistu prattiċi f’partijiet tas-suq li jistgħu jaqgħu fl-ambitu ta’ l-Artikolu 81 tat-Trattat. 12. Fir-Rapport Temporanju, il-Kummissjoni ġibdet l-attenzjoni għal prattika fis-suq tar-rijassigurazzjoni konġunta li tinkludi klawżola maħsuba biex tiggarantixxi li rijassikuratur partikolari jikseb termini li ma jkunux anqas favorevoli (mill-perspettiva tagħha) minn dawk offruti lil kwalunkwe assiguratur ieħor li jkollu sehem fil-kuntratt. dik li tissejjaħ il-klawżola “Bl-aħjar termini u kundizzjonijiet” (BTC). Il-Kummissjoni kkonstatat ukoll li din il-prattika kienet tidher li feġġet f’forma simili fis-suq tal-koassigurazzjoni. 13. Il-Kummissjoni esprimiet il-fehma fir-Rapport Temporanju li l-prattika tal-BTC aktarx li kienet ta’ detriment għall-klijenti rispettivi u setgħet, taħt ċerti ċirkostanzi, tammonta għal restrizzjoni fil-kompetizzjoni skond is-sens ta’ l-Artikola 81(1) tat-Trattat tal-KE. Dak iż-żmien, Il-Kummissjoni ma ressqitx il-fehma tagħha dwar l-eżenzjoni possibbli tal-klawżola taħt l-Artikolu 81(3). Madanakollu, fit-tieni fażi ta’ l-inkjesta, il-Kummissjoni riedet tagħti ħarsa aktar mill-qrib lejn dan it-tip ta’ prattika u dwar dan rat kif kien jaħsibha s-settur. 14. Kien jidher li fl-ewwel fażi ta’ l-inkjesta l-klawżoli tal-BTC mhux neċessarjament dehru bħala tali fil-kuntratt finali tar-(ri)assigurazzjoni iżda jista’, pereżempju, ikunu introdotti fl-istadju tal-kwotazzjoni u għalhekk ikollhom relazzjoni esklużiva mal-proċess fejn kienu negozjati u mfassla l-arranġamenti tal-ko(ri)jassigurazzjoni. Madanakollu, b’riżultat ta' l-investigazzjoni tagħha, malajr deher ċar għall-Kummissjoni li l-prattika mifruxa kemm fis-swieq tar-rijassigurazzjoni u kemm f’dawk tal-koassigurazzjoni kważi dejjem jirriżultaw f’allinjament de facto tal-primjums ta‘ kundizzjonijiet tal-poloz indipendentement mill-użu jew le tal-klawżoli tal-BTC. B’dan il-mod, il-Kummissjoni wessgħet l-analiżi tagħha biex tinkludi l-mekkaniżmi kollha li jwasslu għal dan l-allinjament, filwaqt li tagħraf li l-klawżola tal-BTC tista’ tirriżulta f’termini anqas favorevoli għall-klijenti milli meta ma tkunx applikata. 15. Il-fehma proviżorja tal-Kummissjoni dwar il-prattiċi deskritti hi li l-każi individwali tagħhom, meta jjirriżultaw minn ftehimiet bejn l-impriżi, jistgħu jaqgħu fl-ambitu ta’ l-Artikolu 81(1). Barra minn hekk, il-Kummissjoni f'dan l-istadju ma rċevitx argumenti konvinċenti li jiġġustifikaw l-indispensabbiltà kif meħtieġ mill-Artikolu 81(3) Ovvjament, il-valutazzjoni tat-twettiq tal-kundizzjonijiet ta’ l-Artikolu 81(3) għandha ssir fuq il-bażi ta’ każ b’każ u fil-kuntest guridiku u fattwali rilevanti. Il-prattiċi ta’ l-iżvelar tal-prezz ta’ l-assiguratur li jmexxi fil-fażi ta’ l-abbonament, il-garanzija tas-sehem ta’ l-assiguratur li jmexxi u l-allinjament tat-termini tal-polza minbarra dik tal-primjum anqas għandhom ċas li jqanqlu tħassib mill-perspettiva tal-liġi tal-kompetizzjoni jew aktar għandhom ċans li jissodisfaw il-kundizzjonijiet għall-eżenzjoni. 16. Il-Kummissjoni hi konxja li għal żmien konsiderevoli f’ċerti swieq dawn il-prattiċi kienu kkunsidrati bħala prattiċi normali tas-suq. Madanakollu, fid-dawl tas-sejbiet tagħha, il-Kummissjoni tistieden lill-industrija biex tagħmel rivalutazzjoni kritika ta’ dawn il-prattiċi. Għandha l-ħsieb li jkollha rwol sħiħ f’dan il-proċess filwaqt li tosserva sew il-prinċipju li huma l-parteċipanti fis-suq infushom li jivvalutaw il-legalità tal-prattiċi tas-suq tagħhom skond l-istandards legali applikabbli. 17. Il-Kummissjoni tisħaq li l-kummenti tagħha għandhom x’jaqsmu biss ma’ elementi ta’ ċerti prattiċi ta’ negozji li ġejjin minn abbonament fuq żewġ livelli u li hi temmen li mhumiex essenzjali għall-operazzjoni ta’ dik il-proċedura, u anqas għas-suq sħiħ. Hi tistieden ukoll lill-klijenti ta' l-assigurazzjoni tal-impriżi u tar-rijassigurazzjoni li tipikament tingħata fuq il-bażi ta’ abbonament biex ikunu konxji mill-possibiltà li dan il-kummerċ jingħata b'termini li ma jimplikawx primjums armonizzati u li jiżguraw li kulfejn dan ikun xieraq, din l-għażla tkun esplorata bis-sħiħ mill-maniġers tar-riskji u mis-sensara. Il-Kummissjoni mhi turi l-ebda tħassib fir-Rapport dwar modi oħra kif jingħata n-negozju tal-koassigurazzjoni u tar-rijassigurazzjoni, li jinkludi l- marketing vertikali, Dwar jekk f’każi individwali l-użu ta’ dawn il-proċeduri jista’ jagħti lok għal tħassib fir-rigward tal-kompetizzjoni, hi meħtieġa analiżi każ b’każ. 2.3. Distribuzzjoni ta’ l-assigurazzjoni għall-impriżi 18. Ir-Rapport Temporanju pprovda deskrizzjoni dettaljata ta’ l-aspetti prinċipali relatati mad-distribuzzjoni tal-prodotti u s-servizzi ta’ l-assigurazzjoni għall-impriżi fl-Unjoni Ewropea. L-assigurazzjoni hi distribwita permezz ta’ sensara indipendenti, aġenti marbuta, banek (magħrufa bħala bancassurance) u bejgħ dirett, inkluż bejgħ bl-internet. Is-sensara, l-aġenti marbuta u l-bejgħ dirett huma l-kawża tal-maġġoranza kbira tal-bejgħ. Il-bżonn li jinbena netwerk ta' distribuzzjoni jista’ jkun ostaklu għad-dħul fin-nuqqas ta’ netwerk qawwi indipendenti ta’ sensarija disponibbli fuq livell nazzjonali. 19. Is-sensara jaġixxu kemm bħala konsulenti għall-klijenti tagħhom u kemm bħala mezz ta’ distribuzzjoni għall-assiguratur, ħafna drabi b’setgħat ta' sottoskritturi tal-poloz u b’awtorità li torbot. Dan ir-rwol doppju jista’ jkun sors ta’ konflitt ta’ interess bejn l-oġġettività tal-parir li jipprovdu lill-klijenti tagħhom u l-kunsiderazzjonijiet kummerċjali tagħhom. Dawn il-konflitti ta’ interess jistgħu jitqanqlu wkoll minn numru ta’ sorsi marbuta mar-remunerazzjoni, inklużi kummissjonijiet kontinġenti. 20. Fir-rigward ta’ l-intermedjarji ta’ l-assigurazzjoni, l-istħarriġ tas-suq u l-konsultazzjoni pubblika jisħqu fuq il-fatt li l-prattiċi tas-suq kurrenti - b’mod partikolari nuqqas ta' żvelar spontanju tar-remunerazzjoni mogħtija mill-assiguraturi u konflitti oħra ta' interess - joħolqu ambjent li fih il-klijenti ta' l-assigurazzjoni għall-impriżi, f'ħafna każi, ma jkunux kapaċi jagħmlu għażliet li jkunu informati bis-sħiħ. 21. Prattiċi immirati biex jixprunaw lis-sensara ħalli jagħmlu negozju ma’ assiguraturi partikolari għandhom il-potenzjal li jimminaw kompetizzjoni ġusta fis-suq ta’ l-assigurazzjoni madwar termini u kundizzjonijiet tal-polza, is-servizz u s-saħħa finanzjarja ta' l-assiguratur. Dawn il-prattiċi jistgħu, minflok, jirriżultaw f’kompetizzjoni bejn l-assiguraturi fuq il-livell ta’ remunerazzjoni mgħoddija lis-sensara bi sforz li “jixtru” d-distribuzzjoni, jew ta’ l-inqas jinfluenzaw l-għażla tas-sensar. 22. L-iżvelar ta’ l-informazzjoni rilevanti mill-intermedjarji b’rabta mar-remunerazzjoni rċevuta mill-assiguraturi u s-servizzi pprovduti lill-assiguraturi, jista’ jgħin biex jittaffa l-konflitt ta’ interess. Fil-preżent, anke meta jseħħ l-iżvelar, mhux dejjem jidher li jkun komplut, ċar u li jiftiehem mill-klijent. Madanakollu, hu dubjuż jekk l-iżvelar waħdu hux biżżejjed biex itaffi l-konflitt ta’ interess, b’mod partikolari f’rabta ma’ dawk it-tipi ta’ remunerazzjoni li speċifikament għandhom l-għan li jallinjaw l-interess tas-sensar ma’ dak ta’ l-assiguratur. 23. Ir-Rapport Temporanju spjega wkoll li projbizzjoni mill-assiguraturi tar-rifużjonar tal-kommissjoni tista’ tammonta għaż-żamma tal-prezz ta' bejgħ mill-ġdid, u bħala tali, ma tibbenefikax mill-eżenzjoni sħiħa mogħtija mir-Regolament dwar ftehimiet vertikali u prattiċi kollettivi. Ftehimiet orizzontali jew prattiċi kollettivi ta’ intermedjarji jew deċiżjonijiet ta’ l-assoċjazzjoni ma’ l-industrija tagħhom biex ma jirrifondux kummissjonijiet lil klijenti aktarx li jikkostitwixxu ristrezzjonijiet għal kompetizzjoni fis-sens ta’ l-Artikolu 81 tat-Trattat. 24. Stħarriġ tas-swieq li saru fi tliet Stati Membri u l-konsultazzjoni pubblika ma pproduċew ebda xhieda dwar l-eżistenza ta' ftehimiet jew prattiċi privati magħmula biex ma jħallux jew biex jaqtgħu qalb l-intermedjarji indipendenti ta’ l-assigurazzjoni milli jirrifondu kummissjonijiet lill-klijenti tagħhom. Madanakollu, tweġibiet sottomessi mis-sensara Taljani jindikaw ċerta konfużjoni dwar il-politika ta’ l-assoċjazzjoni tas-sensar f’rabta mar-rifużjoni tal-kommissjoni u jissuġġerixxu l-bżonn ta' kjarifikazzjoni ulterjuri. Fil-Ġermanja, din il-prattika għadha mhux permessa mil-liġi nazzjonali 25. Fil-preżent id-dinamika tal-kompetizzjoni fis-suq f’rabta mal-prezz tas-servizzi ta’ medjazzjoni, fl-aħjar tal-każi, tidher limitata, safejn għandhom x’jaqsmu l-klijenti ta’ l-SMEs. Dak li jidher li hu tħassib żgħir tal-klijenti ta’ l-SMEs għall-prezz tas-servizzi ta’ medjazzjoni ta’ l-assigurazzjoni jista’ jkun minħabba kunċett żbaljat komuni dwar l-ammont tal-kummissjoni (u possibilment tipi oħra ta’ remunerazzjoni) li attwalment jitħallsu lill-intermedjarji inklużi fil-primjum ta’ l-assigurazzjoni, li hi tipikament ogħla minn dik maħsuba. 26. Il-Kummissjoni temmen li din il-kwistjoni, għalkemm potenzjalment twassal għal tħassib serju dwar id-distorzjoni tas-suq, għandha dimensjoni multipla li tirrikjedi konsiderazzjoni bir-reqqa. Madanakollu, il-Kummissjoni għandha l-ħsieb li tidħol f’din il-kwistjoni fil-qafas tar-reviżjoni ppjanata tad-Direttiva ta’ Medjazzjoni ta’ l-Assigurazzjoni, mingħajr ma tippreġudika f’dan l-istadju jekk dan hux l-aktar mod xieraq kif tindirrizzaha. Meta tkun qed tivvaluta l-aktar tweġiba xierqa għal din il-kwistjoni, il-Kummissjoni għandha wkoll tikkunsidra x'għandu jkun it-trattament għal sitwazzzjonijiet simili f'setturi oħra, partikolarment ir-reġim MiFID għal servizzi ta’ investiment, sabiex tkun żgurata newtralità regolatorja. 2.4. Kooperazzjoni orizzontali fost l-assiguraturi 27. Ċerti forom ta’ kooperazzjoni bejn l-assiguraturi fil-preżent għandhom eżenzjoni sħiħa bir-Regolament 358/2003[5]. Ir-Regolament kurrenti dwar Eżenzjoni Sħiħa (BER) kien adottat biex ikun validu għal seba’ snin u għandu jiskadi fil-31 ta’ Marzu 2010. L-inkjesta settorjali nnotat li l-użu tal-BER tvarja b’mod sinifikanti minn Stat membru għal ieħor, u ppruvat tistabbilixxi opinjonijiet dwar il-futur ta’ dan ir-reġim safejn ikun japplika għan-negozju ta’ l-assigurazzjoni. 28. Fit-tweġibiet tagħhom, il-partijiet interessati fl-industrija ġeneralment osservaw li l-forom ta’ kooperazzjoni u ftehimiet eżentati mir-Regolament dwar l-Eżenzjoni Sħiħa huma prokompetittivi. Bosta minn dawk li wieġbu ssuġġerew li n-nuqqas ta’ informazzjoni storika dwar ir-riskju mifrux mas-suq jew l-indisponibbiltà tal-kundizzjonijiet standard (b’każistika assoċjata li tinterpreta l-ambitu tagħha) kienu ostakoli biex jidħlu f’ċerti swieq. Matul il-konsultazzjoni, uħud minn dawk li rrispondew urew tħassib fir-rigward tal-forom ta' kooperazzjoni koperta mill-BER, bl-eċċezzjoni ta' ftit kummenti marbuta ma' l-operat tas-swieq ’l isfel bħalma huma dawk għall-apparati ta’ sigurtà. 29. Il-biċċa l-kbira ta’ dawk li wieġbu, għall-inqas mill-komunità ta’ l-assigurazzjoni, kienu ferm favur li jestendu r-Regolament kurrenti dwar l-Eżenzjoni Sħiħa meta dan jiskadi fl-2010. Uħud minn dawk li wieġbu argumentaw li l-Kummissjoni, fi kwalunkwe każ, ma kellha tiġbed l-ebda konklużjoni soda fir-rigward tal-futur tal-BER mir-riżultati ta’ l-Inkjesta Settorjali, minħabba li din ta’ l-aħħar kienet tkopri biss l-assigurazzjoni għan-negozju filwaqt li l-BER għandha ambitu aktar wiesa'. Madanakollu, uħud minn dawk li wieġbu argumentaw li l-industrija ta’ l-assigurazzjoni tinħtieġ trattament speċjali taħt ir-regolamenti ta' l- antitrust . 30. Il-Kummissjoni tirrikonoxxi l-irbit mill-qrib ta’ bosta fl-industrija, speċjalment l-assiguraturi, mal-BER. Madanakollu, kważi t-tweġibiet kollha naqsu milli jagħmlu distinzjoni bejn ix-xewqat fil-forom ta' kooperazzjoni koperti mill-BER, u x-xewqat tal-BER innifisha. F’dan il-kuntest, hu neċessarju li jitfakkar li l-għan tal-BER qabel ma daħal fis-seħħ ir-Regolament 1/2003 f’Mejju 2004, kien li jeskludi ċerti tipi ġeneriċi ta’ ftehimiet mill-ambitu ta’ l-Artikolu 81(1), fejn titneħħa l-ħtieġa ta' eżenzjonijiet individwali separati u li jieħdu ħafna ħin. Sa minn dak iż-żmien, ma hemmx aktar ħtieġa li impriżi jinnotifikaw forom ta’ kooperazzjoni lill-Kummissjoni li jistgħu jaqgħu fl-ambitu ta’ l-Artikolu 81(1) sabiex jingħataw deċiżjoni li teżenta dawk il-forom ta' kooperazzjoni skond l-Artikolu 81(3). Minflok, l-impriżi għandhom jivvalutaw huma stess il-kompatibbiltà ta’ l-aġir tagħhom mar-regolamenti dwar il-kompetizzjoni, megħjuna kif ikun neċessarju minn pariri esterni u minn konsulenti oħra. 31. Jista’ jitqajjem l-argument, fid-dawl tar-Regolament 1/2003 u fuq il-bażi ta’ l-esperjenzi akkumulati f’rabta mal-forom differenti ta’ kooperazzjoni permessa taħt il-BER, għall-inqas safejn għandha x’taqsam l-assigurazzjoni għall-impriżi, li l-parteċipanti fis-suq ma jeħtiġux aktar eżenzjoni sħiħa settorjali u għandhom ikun jistgħu jagħmlu valutazzjoni tagħhom infushom ta’ l-applikazzjoni ta’ l-Artikolu 81(3) bħal f’setturi oħra. Mill-banda l-oħra, hemm ir-riskju li l-BER f’xi okkażjonijiet aċċidentalment jeżenta ċerti forom ta’ kooperazzjoni li jista’ jkollhom effett antikompetittiv, partikolament fis-swieq relatati għall-apparati ta' sigurtà. 32. Il-Kummissjoni innifisha trid tindika li, anke fin-nuqqas ta’ aasigurazzjoni tal-BER, l-industrija ta’ l-assigurazzjoni tkompli tibbenefika mit-termini tar-Regolamenti dwar l-Eżenzjoni Sħiħa orizzontali u vertikali[6]. 33. Din id-diskussjoni għandha tkompli, minħabba li skond it-termini tal-leġiżlazzjoni pertinenti l-Kummissjoni teħtieġ li tissottometti rapport sal-31 ta' Marzu 2009, dwar il-funzjoni u l-futur tal-BER[7]. Il-parteċipanti fl-industrija u partijiet oħra interessati għalhekk huma inkoraġġiti biex fil-frattemp ikomplu bir-riflessjonijiet tagħhom billi jiffokaw fuq ir-rwol tal-BER fl-ordni legali aktar milli f’forom speċifiċi ta’ kooperazzjoni li din tkopri. 2.5. It-tul ta’ żmien tal-kuntratti ta’ l-assigurazzjoni għall-impriżi 34. Matul l-Inkjesta Settorjali, il-Kummissjoni eżaminat it-tul ta’ żmien tal-kuntratti u tal-klawżoli dwar it-tiġdid u l-estensjoni tagħhom, minħabba t-tħassib dwar il-kompetizzjoni li potenzjalment tista' tqanqal prattika ġenerali ta’ kuntratti għal żmien eċċessivament twil f’termini li jimpedixxu l-aċċess għas-suq ta' impriżi ġodda.[8]r. Jekk il-klijenti jikkommettu ruħhom ma’ l-istess assiguratur għall-perjodu twil, dan jista’ jaffettwa l-kompetituri li qed jippruvaw ikollhom aċċess għas-suq jew biex iżidu s-sehem tagħhom fis-suq. Dan jista’ jsir meta ftehimiet fit-tul ikunu kkumbinati ma’ fatturi oħra għal effett kumulattiv fuq il-kompetizzjoni, bħalma huma n-numru ta’ kuntratti simili, it-tul ta’ żmien tagħhom, is-sehem mis-suq li jkopru dawn it-tip ta’ ftehimiet, il-livell ta’ saturazzjoni tas-suq u l-lealtà tal-klijent. Dan it-tħassib tqanqal ukoll waqt l-Inkjesta Settorjali minn uħud mill-parteċipanti fis-suq, partikolarment f’rabta ma’ l-Awstrija u l-Italja. 35. Sabiex ma jkunx hemm nuqqas ta’ ftehim, il-Kummissjoni tixtieq tenfasizza li hi tinsab imħassba dwar il-kuntratti għal terminu twil taħt il-liġi tal-Kompetizzjoni meta l-effett kumulattiv jikkawża l-għeluq tas-swieq. Jista’ jitqanqal tħassib ukoll jekk il-prattiċi jsiru minn kumpanija dominanti bl-intenzjoni li ma tħallix li ssir kompetizzjoni jew li tillimitaha. 36. Filwaqt li l-Kummissjoni tista’ f’ċerti ċirkostanzi tintervjeni skond ir-regolamenti dwar il-kompetizzjoni, din mhix dejjem tkun l-iktar triq preferuta. Fil-mument, il-Kummisjoni temmen li jkun xieraq li tikkunsidra aħjar is-sitwazzjoni fl-Awstrija, mingħajr preġudizzju għat-triq li din tista' tieħu. Fil-każ ta’ l-Italja, interventi regolatorji riċenti jidhru li biddlu l-ambjent b’tali mod li l-kuntratti fit-tul m'għandhomx ikunu aktar suxxettibbli biex iwasslu għall-għeluq tas-swieq. 3. KONKLUŻJONIJIET 37. l-inkjesta settorjali identifikat tliet kwistjonijiet prinċipali li jridu jkunu segwiti mill-Kummissjoni u/jew mill-awtorità nazzjonali: - Ċerti prattiċi li jwasslu għal allinjament tal-primjums meta jinxtraw il-koassigurazzjoni u r-rijassigurazzjoni permezz ta’ proċedura fuq żewġ livelli li tinvolvi (ri)jassiguratur li jmexxi u ieħor li jsegwi; - Każi fejn prattika stabbilita fis-suq ta’ kuntratti għal żmien twil jistgħu jwasslu għall-għeluq kumulattiv; u - Indikazzjonijiet ta’ nuqqas potenzjali fis-suq fir-rigward tas-senserija ta’ l-assigurazzjoni. 38. Il-Kummissjoni tistieden lill-partijiet ikkonċernati minn diversi kwistjonijiet identifikati biex jagħmlu l-valutazzjoni tagħhom u li jidħlu fi djalogu bil-ħsieb li jew jiċċaraw jekk dawn il-prattiċi humiex kompatibbli jew le mal-liġi dwar il-kompetizzjoni, u/jew biex jirrevedu l-prattiċi li dwarhom qegħdin nitkellmu. 39. Il-Kummissjoni mhux se toqgħod lura milli tuża s-setgħat tagħha għar-rinfurzar skond il-liġi dwar il-kompetizzjoni. B’mod ċar, kwalunkwe proċeduri ta’ infurzar possibbli jkunu jeħtieġu eżami sħiħ ta’ l-ispeċifikazzjonijiet ta’ kull każ b’konsultazzjoni ma’ l-awtoritajiet nazzjonali għall-kompetizzjoni. Il-Kummissjoni tistieden ukoll lill-parteċipanti fis-swieq biex jekk ikun neċessarju jressqu aktar xhieda ta’ prattiċi abbużivi, fuq bażi konfidenzjali. 40. Il-Kummissjoni għandha l-ħsieb li tidħol mill-ġdid f’dawn il-kwistjonijiet fil-qafas tar-reviżjoni tad-Direttiva ta’ l-Assigurazzjoni ta’ Medjazzjoni, iżda tistieden lill-Istati Membri u l-parteċipanti fl-industrija biex jirrevedu s-sejbiet tal-Kummissjoni u jipproponu huma stess azzjoni xierqa. 41. Fl-aħħarnett, fir-rigward tar-Regolament ta’ Eżenzjoni Sħiħa, l-Inkjesta Settorjali ma ssottomettietx raġunijiet validi, fir-rigward ta' l-assigurazzjoni għall-impriżi, biex ittawwal iż-żmien lilhinn mill-2010. Madanakollu, il-Kummissjoni ser tirrivedi din il-kwistjoni b’mod definittiv bil-ħsieb li toħroġ rapport sa Marzu 2009 skond kif titlob il-leġiżlazzjoni applikabbli. 42. Il-Kummissjoni tilqa' aktar kummenti dwar ir-rapport. Il-kummenti għandhom jintbagħtu f’dan l-indirizz elettroniku: Comp-Sector-Insurance@ec.europa.eu. [1] Ir-Rapport Temporanju kien ippubblikat fl-24 ta’ Jannar 2007. [2] Sors: Swiss Re, Sigma 2/2005, p. 39 u 5/2006, p. 35, ara r-Rapport Temporanju, p. 37. [3] Il-Bulgarija u r-Rumanija kienu barra mill-ambitu ta’ l-inkjesta. [4] Rapport Temporanju, Kap. VI; Dokument ta' Ħidma, Kap. II. [5] Ir-Regolament tal-Kummissjoni (KE) Nru 358/2003 tas-27 ta' Frar 2003 fuq l-applikazzjoni ta' l-Artikolu 81(3) tat-Trattat għal ċerti kategoriji ta' ftehimiet, deċiżjonijiet u prattiċi miftiehma fis-settur ta' l-assigurazzjoni, (ĠU L 53, tat-28.2.2003, p. 8). [6] Ir-Regolament tal-Kunsill Nru 2821/71 dwar l-applikazzjoni ta’ l-Artikolu 85 (3) [issa 81 (3)] tat-Trattat għal kategoriji ta’ ftehimiet, deċiżjonijiet u prattiċi miftiehma, (Ġurnal Uffiċjali L 285, 29.12.1971 p. 46); Notifika tal-Kummissjoni – linji gwida dwar l-applikazzjoni ta’ l-Artikolu 81 għal ftehimiet ta’ kooperazzjoni orizzontali, (Ġurnal Uffiċjali C 3 tas-6.1.2001, p. 2); Ir-Regolament tal-Kunsill (KE) Nru 1215/1999 ta' l-10 ta' Ġunju 1999 li jemenda r-Regolament Nru 19/65/KEE dwar l-applikazzjoni ta' l-Artikolu 81(3) tat-Trattat għal ċerti kategoriji ta' ftehim u prattiċi miftiehma (Ġurnal Uffiċjali L 148, 15.6.1999, p. 1); Ir-Regolament tal-Kummissjoni (KE) Nru 2790/1999 tat-22 ta' Diċembru 1999 dwar l-applikazzjoni ta' l-Artikolu 81(3) tat-Trattat għal kategoriji ta' ftehim vertikali u prattiċi miftiehma (Ġurnal Uffiċjali L 336, tad-29.12.1999, p. 21); Notifika tal-Kummissjoni – Linji gwida dwar restrizzjonijiet vertikali (Ġurnal Uffiċjali C 291, 13.10.2000, p. 1). [7] Ir-Regolament tal-Kunsill (KEE) Nru 1534/91 tal-31 ta' Mejju 1991 dwar l-applikazzjoni ta' l-Artikolu 85 (3) tat-Trattat għal ċerti kategoriji ta' ftehimiet, deċiżjonijiet u prattiċi miftiehma fis-settur ta' l-assigurazzjoni. [8] Fl-Awstrija il-medja tat-tul taż-żmien ta’ kuntratt kien ikkalkulat għal madwar tmien snin (101 xahar), fis-Slovenja kważi seba’ snin (81 xahar), fl-Italja madwar sitt snin (73 xahar), u fl-Olanda madwar sitt snin (79 xahar).